|  |  |  |
| --- | --- | --- |
|  | *Софийски университет „Св. Климент Охридски“ Факултет по математика и информатика* |  |

Форма на провеждане и оценяване

*курс Увод в програмирането*

*за специалност Информатика*

*зимен семестър 2019/20 г.*

# Обща информация

Оценката по Увод в програмирането се формира в две части. Половината идва от работата, която сте извършили през семестъра (текущ контрол). Втората половина се формира от изпита през сесията.

В рамките на курса редовно ще се възлагат различни задачи и ще се проведат и две контролна работи. През сесията ще се проведат практически и теоретичен изпит. Всеки от тези компоненти носи определен брой точки. Крайната оценка се формира като се съберат всички точки и след това се съпоставят в дадената в този документ скала.

Компонентите имат минимален брой точки, които се изискват за успешно преминаване на курса. Ако не успеете да съберете този минимален брой, няма да може да завършите дисциплината.

# Текущ контрол (ТК)

Текущият контрол се състои от различни задания, които се възлагат по време на семестъра.

## 1. Домашни работи

Оценяване: от 0 до 20 точки за всички домашни.

Задължителен компонент - изискват се 50% (10 точки от всички домашни) за успешно преминаване на курса

Домашните през семестъра ще бъдат разделени в две категории - лесни и трудни. Всеки студент ще може да избере задачи от кой тип домашно да решава. Лесните домашни ще са 10 на брой (всяко с по две задачи, всяка с оценка 0 или 1 точка). Трудните домашни ще са 5 на брой, като всяко ще носи по 4 точки. При оценяването ще се вземе по-високата оценка от лесните или трудните домашни. За всяка домашна работа се определя срок, в който трябва да бъде разработена и предадена. Решенията се предават в Moodle, като за целта на страницата на курса се публикува специален формуляр. След изтичане на крайния срок, ако не сте предали решение, домашното се оценява с нула точки.

## 2. Контролни работи

Оценяване: от 0 до 30 точки.

Задължителен компонент - изискват се 10 точки сумарно от двете контролни за успешно преминаване на курса.

През семестъра ще се проведат две контролни. Едното ще е на хартия и по време на работата не могат да се използват електронни устройства. За второто ще можете да избирате дали да е на хартия или на компютри в залите на ФМИ.

# Бонус точки от преподавателите

Оценяване: от 0 до 15 точки.

По време на курса вашите преподаватели (от лекции, семинарни упражнения или практикуми) могат да ви дадат бонус точки. За всеки от трите компонента максималният брой бонус точки е 5, като сумарно от трите компонента можете да получите до 15 точки.

# Практически изпит

Практическият изпит ще се състои от две части. Първата ще представлява решаване на една относително лека задача на компютър, докато втората част ще представлява решаване на няколко по-сложни задачи на хартия или компютър.

Първа част от изпита:

Оценяване: от 0 до 10 точки.

Задължителен компонент - изискват се 5 точки за успешно преминаване на курса.

Тази част от изпита ще се проведе през сесията. Ще трябва да решите една задача на компютър. Решение, което не може да бъде успешно изградено и стартирано се оценява с нула точки.

Ако сте събрали повече от 70% от точките от текущ контрол можете да се освободите от тази част от изпита с оценка 20% от точките от текущия контрол.

Втора част от изпита:

Оценяване: от 0 до 20 точки.

Задължителен компонент - изискват се 8 точки за успешно преминаване на курса.

Тази част от изпита също ще се проведе през сесията. Ще трябва да решавате няколко задачи на компютър или хартия.

# Теоретичен изпит

Оценяване: от 0 до 20 точки.

Задължителен компонент - изискват се 8 точки за успешно преминаване на курса.

През сесията се провежда теоретичен изпит (тест). Той е в електронен вид в Moodle. Въпросите могат да бъдат както отворени, така и затворени.

# Крайна оценка

Крайната оценка се получава като се съберат точките от ТК, практически и теоретичен изпит и се съпоставят в дадената по-долу скала. Например ако имате 77 точки, крайната ви оценка ще бъде Мн. добър 5,00.

|  |  |
| --- | --- |
| **Брой точки** | **Оценка** |
| По-малко от 51 | Слаб 2 |
| 51 - 62 | Среден 3 |
| 63 - 74 | Добър 4 |
| 75 - 85 | Мн. добър 5 |
| 86 или повече | Отличен 6 |